*Кімге:*Қазақстан Республикасының Әділет министрі А.Есқараевқа.

Кімнен: Қазақстан Республикасы Президенті жанындағы Мемлекеттік басқару академиясының Шымкент қаласы бойынша филиалының тыңдаушысы М.А.Мамбеталиевтен.

Орындау күні: 04.04.2024 жыл.

**Аналитикалық жазба**

**Тақырыбы**: «Қазақстан Республикасында алимент төлеу жүйесін жетілдіру»

Кіріспе бөлім: Қазақстан Республикасының Тұңғыш Президенті - Елбасы Н.Назарбаевтың 2012 жылғы желтоқсандағы жолдауында ел халқына Қазақстан Республикасының 2050 жылғы дейінгі «Қазақ­стан-2050» даму стра­тегиясын таныстырған болатын.

Осы «Қазақ­стан-2050» Стратегиясының 3 бөлігінің 3 тармағында Елбасы Н.Назарбаев баланы қорғау тақырыбында «Мен ажырасуға қарсымын, жастарды отбасы құндылығы, ажырасудың қасірет екендігі рухында тәрбиелеу керек, өйткені, оның салдарынан, ең алдымен, балалар зардап шегеді. «Әкесі қой баға білмегеннің баласы қозы баға білмейді». Бала тәрбиесі – тек ананың емес, ата-ананың екеуінің де міндеті. Ал болған іс болған екен, онда әке алимент төлеуге тиіс. Мемлекет жалғызбасты аналарды қолдауы және алимент төлемегені үшін жазаны күшейту керек.

Ерлердің әйелдер мен балаларға мүлдем жауапсыз көзқарас танытқан оқиғаларының саны өсуде. Бұл біздің дәстүрімізге, мәдениетімізге тіптен жат. Балалар – қоғамымыздың ең әлсіз және қорғансыз бөлігі және олар құқықсыз болуға тиіс емес» деген болатын [1].

**Негізгі бөлім:** Қазақстан Республикасының «Неке (ерлі-зайыптылық) және отбасы туралы» Кодексіне сәйкес, «алименттер – бір адам оны алуға құқығы бар екінші адамға беруге міндетті ақшалай немесе материалдық қаражат» делінген. Қазақстанда алименттердің көп таралған жағдайы – баланы асырауға төленетін төлемдер [2].

Баланы асырауға төленетін төлемдер, яғни алимент – көп жағдайда ажырасудың салдарынан болады. Елімізде жүргізілген зерттеу бойынша, айырылысқан жұптардың 61%-ы ішімдік пен нашақорлық салдарынан екіге бөлінген.

Сондай-ақ шаңырақтың шайқалуына тұрмыстық зорлық-зомбылық та әсер ететіні анықталған. Бұл 51%-дан асады. Опасыздық - 47%, ал лудоманияның кесірі 38%. Ерлі-зайыптылардың 20%-ы бала сүйе алмағандықтан ажырасады екен [3].

Кодекстің 138–бабына сәйкес, ата-аналар өздерінің кәмелетке толмаған балаларын күтіп-бағуға міндетті. Кәмелетке толмаған балаларды күтіп-бағудың тәртібі мен нысанын ата-аналар дербес айқындайды. Келісім негізінде алименттерді төлеу – алименттерді төлеудің ерікті тәсілі болып саналады. Егер ата-аналар арасында келісім болмаса, онда осы мәселелер бойынша шешімді сот анықтайды. Ал сот бұйрығы бойынша, берілген талап-арыз негізінде төлеу – төлеудің мәжбүрлі тәсілі болып саналады.

Мәжбүрлі төлеудің тәсілі, Кодекстің 139-бабында көрсетілгендей сот кәмелетке толмаған балаларға олардың ата-аналарынан алиментті ай сайын мынадай мөлшерде:

бір балаға – ата-анасының еңбекақысынан және/немесе өзге табысының (1/4) төрттен бірі;

екі балаға – ата-анасының еңбекақысының және/немесе өзге табысының үштен бірі (1/3);

үш және одан да көп балаларға – ата-анасының еңбекақысының және/немесе өзге табысының жартысы (1/2);

кейбір жағдайларда осы үлестер мөлшері тараптардың материалдық немесе отбасылық жағдайын және басқа балалар және өзге де назар аударатын жағдайларды ескерумен азайтылуы немесе ұлғайтылуы мүмкін;

алимент төлеушінің жалақысынан ұстап қалудың жалғыз шектеуіші «[Атқарушылық iс жүргiзу және сот орындаушыларының мәртебесi туралы](http://adilet.zan.kz/kaz/docs/Z100000261_)» Заңның 95-бабы болып табылады, оған сәйкес борышкерде жалақысының  немесе өзге де табысының 50% кем емесі сақталуы тиіс.

«[Кәмелетке толмаған балаларды асырап-бағуға алимент ұсталатын жалақының және (немесе) өзге де кiрiс түрлерiнiң бекітілген тізбесі](http://adilet.zan.kz/kaz/docs/V14D0010113)бар, онда кәмелетке толмаған балаларды асырауға алименттерді ұстау **жалақының барлық түрлерінен** (ақшалай сыйақы, асырау) және ата-анасы алатын өзге де табыс түрлерінен жүргізілетіні көрсетілген [2].

2024 жылдың ақпанындағы Қазақстан Республикасының Әділет министрлігінің ресми өкілі Талғат Уәли мәлімдесіне сәйкес, жалпы сот орындаушыларындағы өндірістердің 4 пайызы алимент өндіріп алу жөніндегі құжаттарды құрайды.

2023 жылдың 12 айының есебі бойынша орындаудағы алимент бойынша жалпы атқару өндірістерінің 16 197 атқару өндірісі күрделі атқару өндірістерінің қатарына жатады. Осы көрсетілген атқару өндірістері бойынша өндіруге жататын сома 20,6 млрд теңгеге жеткен. Оның 6,2 млрд сомасы ішінара өндірілген, қалған 14,4 млрд теңге мүлдем өндірілмеген. Жүргізілген талдаудың нәтижесінде, алимент төлемеуге борышкерлерде ресми жұмыс орнының болмауы, табысының жоқтығы және өндіріп алуға болатын мүлкінің жоқтығы себеп болған [4] (1-диаграмма).

Алайда жекелеген борышкерлер нақты материалдық мүмкіндіктері бола тұра, табысын жасырып, алимент төлеуден әдейі жалтарады. Яғни, қолданыстағы заңдардың әлсіз тұстарын пайдаланып, ең төменгі жалақы мөлшерімен формальды түрде жұмысқа орналысады. Өз кезегінде, бұл алимент берешегінің сомасын азайтуға алып келеді. Нәтижесінде өндірілген сома оқушылардың мектеп құралдары мен киім кешектеріне, күнделікті тұрмыстық шығындарын қоспағанда ай сайынғы тамаққа да жетпейді.

1-диаграмма. 2023 жылдың 12 айының есебі бойынша күрделі атқару өндірістері бойынша өндірілген/өндірілмеген сома (млрд теңге).

Алимент өндіру бойынша сот шешімін орындамаған борышкерлер Қазақстан Республикасының Әкімшілік құқық бұзушылық туралы Кодексінің 669-бабымен (Сот үкiмiн, сот шешiмiн немесе өзге де сот актiсiн және атқарушылық құжатты орындамау – жеке тұлғаларға – бес айлық есептiк көрсеткiш мөлшерiнде айыппұл салуға не бес тәулікке дейінгі мерзімге әкімшілік қамаққа алуға) әкімшілік жауапкершілікке тартылады.

Ал, Қазақстан Республикасының Қылмыстық Кодексінің 139-бабымен (Ата-ананың кәмелетке толмаған балаларын, сол сияқты он сегiз жасқа толған еңбекке қабілетсіз балаларын күтіп-бағуға сот шешiмi бойынша қаражат төлеу жөніндегі міндеттерін үш айдан астам орындамауы не кәмелетке толған еңбекке қабілетті адамның өзінің еңбекке қабілетсіз ата-анасын күтіп-бағуға сот шешімі бойынша қаражат төлеуден үш айдан астам жалтаруы не еңбекке қабілетті адамның еңбекке қабілетсіз және материалдық көмекке мұқтаж жұбайын (зайыбын) күтіп-бағуға сот шешімі бойынша қаражат төлеуден алты айдан астам жалтаруы – алты жүз сағатқа дейінгі мерзімге қоғамдық жұмыстарға тартуға не екі жылға дейінгі мерзімге бас бостандығын шектеуге не сол мерзімге бас бостандығынан айыруға жазаланады) қылмыстық жауапкершілікке тарту көрсеткіштері мүлдем төмен [5].

Себебі, алимент төлеуден жалтарған борышкерлерге қатысты қозғалған істі қарау кезінде құқық қорғау органдары шұғыл шешімдер қабылдамай, атқару өндірісін орындау созбала орындау созбалаңдыққа салынады.

Сонымен қатар, борышкерлердің көлік құралын жүргізу куәлігін уақытша тоқтату мен Қазақстан Республикасының аумағынан шығуға қойылған уақытша шектеулерде нәтижесін бермеуде.

2023 жылдың 12 айының есебі бойынша орындаудағы алимент бойынша жалпы атқару өндірістерінің 16 197 атқару өндірісі күрделі атқару өндірістерінің қатарына жатады. Оның ішінде 7545 атқару өндірісі бойынша ішінара өндіру жүргізілген. Ал, қалған 8652 атқару өндірісі бойынша мүлдем өндірілмеген [4] (2-диаграмма).

2-диаграмма. 2023 жылдың 12 айының есебі бойынша күрделі атқару өндірістері.

Бұл дегеніміз – қабылданып жатқан жобалар мен шаралар тиімсіз және нәтижесіз екендігін көрсетеді.

**Халықаралық тәжірибе:** Дәл осындай алимент төлеуден жалтарған борышкерлерді жауапкершілікке тарту бойынша Францияда 2 жыл бас бостандығынан айырады немесе 15 000 еуро көлемінде айыппұл салады, Оңтүстік Кореяда 8000 АҚШ доллары көлемінде айыппұл салады, Түркияда алимент тек қана балаға ғана емес ажырасқан әйелі екінші рет тұрмысқа шыққанша алимент төлеуге міндеттеледі, ал көршілес Қытай Халық Республикасында 5 жылға дейін бас бостандығынан айыру көзделген.

Қорытынды бөлім:Қазақстан Республикасының Конституциясының 27–бабына сәйкес, Неке мен отбасы, ана мен әке және бала мемлекеттің қорғауында болады. Балаларына қамқорлық жасау және оларды тәрбиелеу - ата-ананың етене құқығы әрі міндеті [6].

Осы негізде, алимент өндіру бойынша нақты шаралар қабылдайтын уақыт келді. Ол үшін:

- алимент өндіріп алу кезінде оның сомасы әр балаға ең төменгі күнкөріс деңгейінен төмен болмауға тиіс;

- 3 айдан артық алимент алмаған балаларға алимент мөлшерін төлейтін мемлекеттік қор құру меселесін қарау;

- борышкерлер іздеу салу уақытысында да балаларға алимент төлеуді қарастыру, тиісінше төленген соманы кейіннен борышкерден өндіру;

- жұмыссыз борышкерлерді жұмыспен қамту орталықтары арқылы жұмыспен қамтуды, ұсынылған жұмыстардан бас тартқан жағдайда қоғамдық жұмыстарға тартуды;

- ең төменгі жалақы мөлшерімен орналасқан жұмыс орнына тексеріс жұмыстарын жүргізуге мүмкіндік беру;

- ең төменгі жалақы мөлшерімен формальды түрде жұмысқа қабылдаған жеке кәсіпкерлер мен жауапкершілігі шектеулі серіктестіктердің жауапкершілігін қарау;

- интернет желілері мен мобильдік қосымшалар арқылы борышкерлердің қандай да бір табыс көзінің бар немесе жоқтығын анықтау жөніндегі жұмыстарды жетілдіру;

- қала аралық бағыттарда ұшақ, пойыздарға билет алу бойынша шектеу қоюды;

- ХҚКО арқылы жасалатын қызмет түрлерінің шектеулерін ұлғайтуды;

- әкімшілік жауапкершілікке тартуда айыппұл мөлшерін көбейтуді және әкімшілік қамаққа алу мерзімдерін ұзартуды;

- қылмыстық жауапкершілікке тарту мерзімдерін ұлғайтуды;

- мүлкінің бар немесе жоқтығы, қосымша табыс көздерін жасырғаны үшін жауапкершілікті күшейту;

- алименттен қарыз берешегін толық құтылғанға дейін қылмыстық жауапкершілікке тарту бойынша шектелмеуді;

- Полиция департаментімен алимент берешегін өндіру бағытында бірлескен жұмыстарды жиі өткізу;

- Отбасы институтының жұмысын жетілдіру;

- неке бұзудың алдын-алу бойынша шараларды жетілдіру.

Жоғарыда айтылғандай, көп жағдайда алимент өндіру ажырасудың салдарынан болатынын ескерсек, елімізде отбасы құндылығын арттыра отырып, шаңырақтарды барынша сақтауға, балаларды тірі жетім етпеуге күш салуымыз керек. 2023 жылы маусым айының үшінші жексенбісіне белгіленген «Әкелер күні» және мамыр айының екінші жесенбісіне белгіленген «Аналар күні» ресми түрде бекітілуі отбасындағы әкенің рөлін күшейтіп, анаға құрметті арттыруға және еліміздегі отбасы институтын нығайтуға да ықпал етері анық.

Сонымен қатар осы бекітілген мереке күндері отбасылық жарыстар ұйымдастырып, көп балалы, алтын құрсақты аналарымызды дәріптейтін шаралар ұйымдастырып, әлеуметтік желілер арқылы әкенің отбасындағы жауапкершілігі туралы роликтер көрсетіліп, әкелердің ерлігі, отбасын асыраудағы аянбай еңбек етуін насихаттауды қолға алу керек.

Статистика сәйкес ажырасулардың көп бөлігі жас отбасыларға келетінін ескеріп, жас отбасылардың материалдық жағдайын жақсарту мақсатында программалар көбейту, отбасылық өмір проблемаларын зерделеу жөніндегі өңірлік орталықтарды құру, отбасындағы әр бала санына байланысты жеңілдіктерді қарастыру туралы ұсыныс білдіргім келеді.

Қорыта айтқанда, баланы асырап-бағу – ата-аналардың заңмен бекітілген міндеті, бұл ретте ата-аналардың некеде, азаматтық некеде тұратындығы немесе ажырасқандығы мүлдем маңызды емес.

Қолданылған дерек көздер мен әдебиеттер:1. <https://www.akorda.kz/> – Қазақстан Республикасының Президенті – Елбасы Н.Ә.Назарбаевтың «Қазақстан-2050» Стратегиясы қалыптасқан мемлекеттің жаңа саяси бағыты» атты 2012 жылғы 14 желтоқсандағы

Қазақстан халқына Жолдауы.

2. <https://adilet.zan.kz> – Қазақстан Республикасының «Неке (ерлі-зайыптылық) және отбасы туралы» Кодексі.

3. <https://qazaqstan.tv/news> «Azattyq Ruhy» сайтында жарияланған Д.Жарқынбектің мақаласы.

4. <https://azattyq-ruhy.kz> - «Azattyq Ruhy» сайтында жарияланған А.Құрмаштың мақаласы.

5. <https://adilet.zan.kz> – «Қазақстан Республикасының Қылмыстық кодексi».

6. <https://adilet.zan.kz> – Қазақстан Республикасының Конституциясы.